SL Uradni list Evropske unije C 185/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 185/05)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

„PIZZOCCHERI DELLA VALTELLINA“

Št. EU: IT-PGI-0005–01349 – 24.6.2015

ZOP ( ) ZGO ( X )

1. Ime

„Pizzoccheri della Valtellina“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 2.5. Testenine

3.2. Opis proizvoda, za katerega se uporablja ime iz točke 1

Testenine „Pizzoccheri della Valtellina“ se pridobijo iz zmesi vsaj 20 % ajdove moke v mešanici z drugimi vrstami moke.

Testenine „Pizzoccheri della Valtellina“ so testenine, ki se tržijo kot suhe in sveže testenine. Zanje so značilne naslednje oblike: „tagliatello steso“, tj. raztegnjeni tanki sploščeni trakovi spremenljive dolžine in širine, „tagliatello avvolto“, tj. tanki sploščeni trakovi spremenljive dolžine in širine, v obliki gnezd, ali „gnocchetto“, tj. testenine z značilno konkavno obliko.

V preglednici so navedene mere testenin „Pizzoccheri della Valtellina“, ki se tržijo bodisi suhe ali sveže:

Suhe testenine Dolžina (mm) Širina (mm) Debelina (mm) Tagliatello steso 30–60 7–8 1,1 –1,7 Gnocchetto 16–22 7–11 1,5 –2 Avvolto tagliatello (znan kot „Tagliatella“) — 3–11 1–2,5 Sveže testenine Dolžina (mm) Širina (mm) Debelina (mm) Tagliatello — 5–11 1,3 –5,5

Fizične in kemijske značilnosti

Po obdelavi so sveže testenine „Pizzoccheri della Valtellina“ poltrde čvrstosti; ko pa so posušene, so suhe in trde.

Vsebnost vode ne sme biti manjša od 24 % suhe snovi za svež proizvod in ne večja od 12,5 % suhe snovi za posušen proizvod.

Organoleptične značilnosti

Testenine „Pizzoccheri della Valtellina“ so bolj ali manj temne kostanjeve barve, v tegmentalnih delih lešnikove/sive barve, tipične za ajdo.

Po kuhanju v slani vodi imajo testenine „Pizzoccheri della Valtellina“ nežen okus, značilen za proizvode, proizvedene iz ajde in druge moke.

3.3. Krma (samo za proizvode živalskega izvora) in surovine (samo za predelane proizvode)

Pri proizvodnji testenin „Pizzoccheri della Valtellina“, ki se prodajajo v suhi obliki, se uporablja:

— mešanica, ki lahko vsebuje do 80 % izključno zdroba pšenice durum ali pomešanega z zdrobom pšenice durum (semolato) in vsaj 20 % ajdove moke;

— voda.

Proizvod, ki se prodaja svež, sestavlja:

— mešanica, ki lahko vsebuje do 80 % navadne moke posamično ali pomešane z zdrobom pšenice durum in vsaj 20 % ajdove moke;

— voda.

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje testenin „Pizzoccheri della Valtellina“ morajo potekati na območju proizvodnje, opredeljenem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sveži proizvod se lahko prodaja razsut v kraju proizvodnje in/ali na drobno, če so potrošniku vidne informacije iz točke 3.6 spodaj. Sveži proizvod se lahko pakira v posodice in zavojčke, v obeh primerih pa v zaščitni atmosferi.

Suhi proizvod se pakira v kartonske škatle ali vrečke, po potrebi se lahko pred pakiranjem hrani v silosih.

3.6. Posebna pravila za označevanje proizvoda, za katerega se uporablja registrirano ime

Poleg navedb, ki jih zahteva zakonodaja o označevanju hrane, morajo biti na pakiranjih testenin „Pizzoccheri della Valtellina“ naslednje navedbe z jasnimi in čitljivimi tiskanimi črkami:

— ime „Pizzoccheri della Valtellina“,

— kratica ZGO ali razvezana kratica Zaščitena geografska označba,

— simbol Unije.

Na pakiranju „Pizzoccheri della Valtellina“ je lahko tudi navedba oblike testenin iz preglednice v točki 3.2 (za suhi proizvod: „tagliatello steso“, „gnocchetto“, „tagliatella“; za sveži proizvod „tagliatello“).

V poimenovanje proizvoda je prepovedano dodajanje kakršnih koli dodatnih opisov k imenu „Pizzoccheri della Valtellina“, ki bi lahko zavedli potrošnika.

Pisava, ki se uporablja za ime „Pizzoccheri della Valtellina“ na pakiranju je ITC galliard, višine črk od 8 mm do 35 mm.

4. Jedrnata opredelitev geografskega območja

Geografsko območje proizvodnje testenin „Pizzoccheri della Valtellina“ zamejujejo upravne meje pokrajine Sondrio (Lombardija, Italija).

5. Povezava z geografskim območjem

Zahteva za priznanje ZGO „Pizzoccheri della Valtellina“ je utemeljena z ugledom in slovesom proizvoda.

Slovar italijanskega jezika (Zingarelli, izdaja 1970) besedo Pizzocchero opredeljuje tako: „lokalno proizvedeni jajčni rezanci (tagliatelle) iz ajdove moke, specialiteta iz Valtelline“.

Testenine „Pizzoccheri della Valtellina“ izhajajo iz tradicije, povezane s prisotnostjo in obsežno uporabo ajde, ki je bila zaradi splošne razširjenosti in uporabe v pokrajini Sondrio osnovna sestavina v lokalni kuhinji.

Prvi dokument, ki priča o prisotnosti ajde v Valtellini, je leta 1616 sestavil guverner Valle dell’Adda v švicarskem kantonu Grigioni, v njem pa navaja naslednje: „Ajda se je gojila predvsem na retijskih obronkih Alp, zlasti v občini Teglio, za katero je značilna blaga klima in večja osončenost“.

Proizvodnja ajde se je širila do leta 1800, pri čemer se je razširila tudi na slabše razvita in neproduktivna območja. To je bilo mogoče zaradi hitrega zorenja semen rastline, ki so se bila zmožna popolnoma prilagoditi alpskemu območju. Tržne razmere so se po priključitvi Valtelline Lombardiji-Benečiji spremenile v korist drugih kultur. V pokrajini Sondrio se danes še vedno gojijo nekatere kulture, katerih skupna površina znaša približno 20 hektarov. Namenjena je za družinsko rabo ali za neposredno prodajo potrošnikom.

Testenine „Pizzoccheri della Valtellina“ so se v zadevni dolini razširile vzporedno z gojenjem ajde; povezava testenin „Pizzoccheri della Valtellina“ z ozemljem pokrajine Sondrio je zato pomembna. Prva neverbalna pričevanja o proizvodnji testenin „Pizzoccheri della Valtellina“ v pokrajini Sondrio, obstajajo zahvaljujoč oporokam v okviru popisov: „… una scarella per li Pizzoccheri e il rodelino per li ravioli“ (dokument iz leta 1750) in „… le resene per li Pizzoccheri“ (iz leta 1775); zato je mogoče sklepati, da so se testenine „Pizzoccheri della Valtellina“ proizvajale in uživale pred prvo polovico 18. stoletja. Veliko število dokumentov je nastalo v naslednjih stoletjih, v katerih se proizvodnja testenine „Pizzoccheri della Valtellina“ umešča v pokrajino Sondrio.

V publikaciji „Storia e Tradizioni nella Cucina Lariana“ (založba Xenia, 1987) Emilio Montorfano navaja Valtellino in zlasti občino Teglio kot področje porekla teh testenin, za katero je značilna prisotnost ajde. Ime „Pizzoccheri della Valtellina“ je navedeno tudi v predgovoru Ettoreja A. Albertonija, direktorja za kulturo, identiteto in avtonomijo regije Lombardija, v knjigi pisateljice Ade Ferrari „Milano e la Rai un incontro mancato?“, v poglavju s podnaslovom „Luci e ombre di una capitale di transazione (1945–1977)“ (založba Franco Angeli, 2002), v katerem se v okviru razmišljanja o poznavanju, raziskavi, promociji in dvigovanju ugleda lokalnih in regionalnih stvarnosti testenine „Pizzoccheri della Valtellina“ navajajo kot primer tipičnega proizvoda, ki predstavlja to območje.

V zgodovinskih besedilih in literaturi, ki se nanašajo na dolino Valtellina, je navedeno, da je proizvodnja testenin „Pizzoccheri della Valtellina“ tesno povezana z zgodovinskimi dogodki na tem območju, običaji in kuhinjo geografskega območja, iz katerega izvirajo.

Prebivalci doline Valtellina menijo, da je proizvodnja testenin „Pizzoccheri della Valtellina“ tradicionalna dejavnost, ki je povezana z zgodovino in kulturo regije; dovolj je omeniti, da se ta testenina po kuhanju tradicionalno pripravlja s pomočjo številnih sestavin, ki izvirajo iz kultur in načinov proizvodnje, ki so značilni za dolino Valtellina (maslo, sir, zelenjava, ohrovt, krompir idr.).

Sklicevanja v vodnikih in publikacijah navajajo testenine „Pizzoccheri della Valtellina“ kot značilne jajčne rezance iz ajdove moke (Guida della Valtellina, založba Sezione valtellinese del Club Alpino Italiano, 1873; Cucina di valle e di montagna, Cucina di valle e di montagna, in Mondo popolare in Lombardia Sondrio e il suo territorio, Milano 1995).

Testenine „Pizzoccheri della Valtellina“ spadajo v kategorijo testenin pokrajine Sondrio, navedene v seznamu tradicionalnih kmetijsko-živilskih proizvodov Lombardije (Bollettino ufficiale della Regione Lombardia z dne 21.4.2000 – 5. izredna priloga št. 16).

Testenine „Pizzoccheri della Valtellina“ so v suhi obliki prisotne med testeninami na policah številnih živilskih distribucijskih verig v Italiji.

Testenine „Pizzoccheri della Valtellina“ so značilne za pokrajino Sondrio in ji dajejo ne le gospodarsko, temveč tudi kulturno vrednost, tako da je proizvod postal pravi primer ljudske tradicije in se slavi na različnih proščenjih, od katerih je najbolj znano „Pizzocchero d’Oro“ v kraju Teglio.

Poleg tega so v okviru 99. razstave Bitto, ki je potekala od 12. do 15. oktobra 2006, med najbolj izpostavljenimi proizvodi, tipičnimi za agro-živilsko proizvodnjo doline Valtellina, kot so vina, siri, jabolka in šunka, bile tudi testenine „Pizzoccheri della Valtellina“.

Testenine „Pizzoccheri della Valtellina“ so vedno prisotne ob vseh priložnostih, pri katerih različne lokalne, turistične in proizvodne organizacije in institucije predstavljajo in promovirajo podobo doline Valtellina.

Sklic na objavo specifikacije

(drugi pododstavek člena 6(1) te uredbe)

Ministrstvo je uvedlo nacionalni postopek ugovora z objavo vloge za priznanje „Pizzoccheri della Valtellina“ kot zaščitene geografske označbe v Uradnem listu Italijanske republike št. 50 z dne 29. februarja 2012.

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str.1.